บลจ.กสิกรไทย เปิดกองตราสารหนี้ตปท. 3 เดือนรับผลตอบแทน 1.60% ต่อปี ขาย 10-16 ม.ค.นี้
บลจ.กสิกรไทย เปิดกองตราสารหนี้ตปท. 3 เดือน รับผลตอบแทน 1.60% ต่อปี ขาย 10-16 ม.ค.นี้
12 ม.ค. 2560

นายนาวิน อินทรสมบัติ รองกรรมการผู้จัดการและประธานบริหารการลงทุนต่างประเทศ บริษัทหลักทรัพย์จัดการกองทุน กสิกรไทย จำกัด หรือ บลจ.กสิกรไทย เปิดเผยว่า ในระหว่างวันที่ 10 – 16 มกราคม 2560 บลจ.กสิกรไทยจะเปิดเสนอขายกองทุนเปิดเค ตราสารหนี้ต่างประเทศ 3 เดือน เออาร์ (KFF3MAR) ประมาณการผลตอบแทนที่ผู้ถือหน่วยลงทุนคาดว่าจะได้รับที่ 1.60% ต่อปี โดยกองทุนดังกล่าวมีนโยบายป้องกันความเสี่ยงจากอัตราแลกเปลี่ยนทั้งจำนวน และสำหรับผู้ลงทุนบุคคลธรรมดาไม่ต้องเสียภาษี
โดยอัตราผลตอบแทนพันธบัตรรัฐบาลไทยในสัปดาห์ที่ผ่านมาปรับตัวลงเล็กน้อย ซึ่งเป็นไปในทิศทางเดียวกันกับอัตราผลตอบแทนพันธบัตรสหรัฐฯ ซึ่งส่วนใหญ่ปรับตัวลงในตราสารระยะยาว ทั้งนี้คาดว่ามาจากตัวเลขเศรษฐกิจสหรัฐฯ ล่าสุดที่ยังออกมามีทั้งเชิงบวกสลับกับเชิงลบ อาทิ ดัชนีภาคการผลิตและค่าใช้จ่ายการก่อสร้างที่ปรับตัวดีขึ้น แต่ตัวเลขการจ้างงานนอกภาคเกษตรประจำเดือนธันวาคมที่ออกมาน้อยกว่าที่คาด รวมถึงนักลงทุนรอประเมินทิศทางเศรษฐกิจและนโยบายที่ชัดเจนของประธานาธิบดีโดนัลด์ ทรัมป์ ที่จะเข้าดำรงตำแหน่งอย่างเป็นทางการในวันที่ 20 ม.ค.นี้
อย่างไรก็ตามจากรายงานการประชุมของธนาคารกลางสหรัฐฯ (FED) เมื่อเดือนธันวาคมที่ผ่านมา ชี้ให้เห็นว่าเศรษฐกิจสหรัฐฯมีแนวโน้มขยายตัวสูงขึ้นในปี 2560 ซึ่งจะเกิดจากมาตรการทางการคลังเป็นหลัก ทำให้ FED มีโอกาสปรับขึ้นอัตราดอกเบี้ยได้ 2-3 ครั้งในปี 2560 ด้านเศรษฐกิจไทยยังมีทิศทางขยายตัวได้ดี อาทิ ดัชนีราคาผู้บริโภคทั่วไปในเดือนธ.ค.ที่ปรับตัวเพิ่มขึ้น ตัวเลขการส่งออกในเดือนพ.ย.ที่ขยายตัวดีขึ้น รวมถึงยังมีการใช้จ่ายและการลงทุนภาครัฐเป็นแรงขับเคลื่อนสำคัญ จึงคาดว่าธนาคารแห่งประเทศไทยน่าจะดำเนินโยบายผ่อนคลายทางการเงินต่อเนื่อง โดยการคงอัตราดอกเบี้ยนโยบายไปจนถึงสิ้นปี 2560 นี้”
สำหรับกองทุน KFF3MAR ที่มีอายุโครงการ 3 เดือน เบื้องต้นคาดว่าจะลงทุนในเงินฝาก Agricultural Bank of China, เงินฝาก China Construction Bank Corporation, เงินฝาก Union National Bank และเงินฝาก First Gulf Bank, ประเทศสหรัฐอาหรับเอมิเรตส์ นอกจากนี้ยังคาดว่าจะลงทุนในตราสารหนี้ Qatar National Bank และตราสารหนี้ ICBC Ltd. โดยทั้ง 2 กองทุนดังกล่าวมีนโยบายป้องกันความเสี่ยงจากอัตราแลกเปลี่ยนเต็มจำนวน และผู้ลงทุนสามารถลงทุนด้วยเงินขั้นต่ำเพียง 500 บาท
ทั้งนี้ บลจ.กสิกรไทย ยังได้เพิ่มโอกาสรับผลตอบแทนต่อเนื่องให้กับผู้ถือหน่วยลงทุนกับกองทุนตราสารหนี้แบบที่มีกำหนดอายุโครงการ (Fixed Term Fund) ของบลจ.กสิกรไทย ซึ่งเมื่อกองทุนครบกำหนดอายุโครงการ บริษัทจัดการจะนำเงินค่าขายคืนอัตโนมัติไปซื้อหน่วยลงทุนที่ผู้ลงทุนเลือกได้กองทุนใดกองทุนหนึ่งใน 3 กองทุน คือ กองทุนเปิดเค ตลาดเงิน (K-MONEY) กองทุนเปิดเค ตราสารรัฐระยะสั้น (K-TREASURY) หรือกองทุนเปิดเค ตราสารหนี้ระยะสั้น (K-SF) ของบลจ.กสิกรไทย